Tiener onder keermuur in bed vasgepenDie keermuur het laat Donderdagaand ineengestort. (Foto: Reaction Unit South Africa) ŉ Tiener is Donderdagaand in sy bed in Waterloo, KwaZulu-Natal, dood toe ŉ keermuur op sy ouerhuis neergestort het. Die seun se ma het vermoedelik ook omgekom, nadat sy later die aand ophou om hulp roep het. Prem Balram, woordvoerder van Reaction Unit South Africa (Rusa), sê die 16-jarige seun, sy ma en ouer broer het geslaap toe die keermuur digby hul huis op die dak neergestort het. “ŉ Groot gedeelte van die muur het deur die dak gestort en die tiener in sy bed platgedruk en sy ma in haar slaapkamer vasgekeer.” Die oorledene se ouer broer het ongedeerd van die voorval afgekom en Rusa-beamptes om 22:56 na die toneel ontbied. Volgens die oorlewende seun het hul ma vir ŉ geruime tyd ná die voorval gehuil en om hulp geroep. Sy het egter later stil geraak en paramedici vermoed sy het aan haar beserings beswyk. Reddingsdienste kon nog nie daarin slaag om die gebou binne te gaan nie aangesien dit te onstabiel is. “Rampbestuurspanne het Vrydag nog vir gespesialiseerde toerusting gewag wat die gebou lank genoeg sal versterk om die tiener se liggaam, en waarskynlik dié van sy ma ook, uit die huis te verwyder,” het Balram gesê. Reddingspogings sal na verwagting deur die loop van die dag voortduur. Die rede vir die ineenstorting van die keermuur moet nog bevestig word.